钦定古今图书集成/明伦汇编/氏族典/第400卷 > 史天祥
## 钦定古今图书集成/明伦汇编/氏族典/第400卷 > 史天祥

按《元史史天祥传》：“天祥，父秉直弟也。天祥随秉直降
木华黎，署都镇抚。丙子春，觐太祖于鱼儿泺，赐金符，
授提控元帅。庚辰，至真定，木华黎使天祥攻城，天祥
因请先往谕之，木华黎许之。天祥往见守将武仙，谕
以祸福，仙悟，乃降。木华黎以秉直之子天倪镇真定，
以天祥为左副都元帅，引兵南屯邢西遥水山下。仙”
兄贵以万人壁于山上，负固不下。天祥携完颜胡速
及黑军百人，由鸟道扳援而上，尽掩捕之。仙惊曰：“公
若有羽翼者，不然何其能也！”遂下邢、磁、相三州。癸未，
破贺兰山还，遇贼，射伤额出血，目为之昏。庚寅，朝太
宗于泸胊河，命天祥行元帅府事。宪宗即位，俾仍旧
职。戊午秋九月，以疾卒，年六十八。子彬，江东提刑按
察副使；槐，袭霸州为衣局人匠都达鲁花赤。